สรุปเรื่อง DW คืออะไร ? และทำไมผู้ออก DW จะได้กำไรเสมอ
เรามาดูกันว่า DW คืออะไร  แล้วการลงทุนในตราสารประเภทนี้ เป็น Zero-sum game  หรือหากเราได้กำไร บริษัทผู้ออกตราสารจะขาดทุน จริงหรือไม่ ? ลงทุนแมนจะเล่าให้ฟัง
28 ส.ค. 2565

สรุปเรื่อง DW คืออะไร ? และทำไมผู้ออก DW จะได้กำไรเสมอ /โดย ลงทุนแมน
นักลงทุนหลายคนน่าจะเคยได้ยินชื่อของ DW หรือ Derivative Warrants กันมาบ้าง 
โดยเฉพาะในช่วงหลังมานี้ เพราะหลายบริษัทต่างหันมาโปรโมตผลิตภัณฑ์ตัวนี้กันมากขึ้น
วันนี้เรามาดูกันว่า DW คืออะไร 
แล้วการลงทุนในตราสารประเภทนี้ เป็น Zero-sum game 
หรือหากเราได้กำไร บริษัทผู้ออกตราสารจะขาดทุน จริงหรือไม่ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Derivative Warrants หรือ DW เป็นใบสำคัญแสดงสิทธิอนุพันธ์ 
ซึ่งสามารถซื้อขายเหมือนหุ้นตัวหนึ่งในตลาดหลักทรัพย์
โดยราคาของ DW หรือ Derivative Warrants จะอ้างอิงไปตามหุ้นอ้างอิง 
หรือที่คนส่วนใหญ่ มักเรียกกันว่า “หุ้นแม่”
โดยในตลาดหุ้นไทยนั้น จะมีหลักทรัพย์ที่ถูกนำมาอ้างอิงให้แก่ DW ทั้งหมด 3 ประเภท ได้แก่
- หุ้นไทย ส่วนใหญ่จะเป็นหุ้นที่อยู่ใน SET50 หรือ SET100
- ดัชนีหุ้นไทย เช่น SET Index, SET50 Index, SET100 Index, SETHD Index และดัชนีราคากลุ่มอุตสาหกรรมและหมวดธุรกิจ
- ดัชนีหุ้นต่างประเทศ เช่น Hang Seng Index (HSI), S&P 500 Index (SPX) และดัชนีดาวโจนส์ (DJI) ของสหรัฐฯ
นอกจากนี้ DW นั้น จะถูกแบ่งออกเป็น 2 ประเภท คือ
- Call DW คือ สิทธิในการซื้อหุ้นอ้างอิงในอนาคต 
โดย Call DW จะปรับตัวสูงขึ้น หากหุ้นแม่ปรับตัวเพิ่มขึ้น
- Put DW คือ สิทธิในการขายหุ้นอ้างอิงในอนาคต 
โดย Put DW จะปรับตัวสูงขึ้น หากหุ้นแม่ปรับตัวลดลง
พอเรื่องเป็นแบบนี้ นั่นก็หมายความว่า DW สามารถถูกใช้ในการเก็งกำไร หรือบริหารความเสี่ยง ได้ทั้งช่วงที่ตลาดหุ้นอยู่ในขาขึ้นและขาลง
เราลองมาดูตัวอย่างเพื่อให้เข้าใจกันมากขึ้น เช่น สมมติเรามี DW ที่ชื่อว่า “KBANK13C2211A”
เราสามารถนำแต่ละตัวอักษร มาแปลเป็นความหมาย ได้ว่า
- KBANK หมายถึง หลักทรัพย์อ้างอิง ซึ่งก็คือหุ้น KBANK
- 13 หมายถึง หมายเลขของโบรกเกอร์ผู้ออก DW นั้น ๆ เช่น 13 ก็จะเป็นของกลุ่มเคจีไอ
- C หมายถึง ประเภทของ DW ในที่นี้หมายถึง Call
- 2211 หมายถึง ปีและเดือนที่ DW นั้นจะหมดอายุ 
กรณีนี้จะหมดอายุในเดือน 11 หรือก็คือเดือนพฤศจิกายน ปี 2022
- A หมายถึง รุ่นของ DW โดยลำดับนั้นเรียงตั้งแต่ A ถึง Z
สมมติว่าหุ้น KBANK อยู่ที่ 145 บาท โดยต้องซื้อขั้นต่ำที่ 100 หุ้น 
หมายความว่า เราต้องใช้เงิน 14,500 บาท เพื่อซื้อหุ้น KBANK
แต่ถ้าเราไปลงทุนใน KBANK13C2211A ซึ่งอยู่ที่ 0.25 บาท 
ถ้าเราซื้อ 100 หน่วย เราจะได้เงินเพียง 25 บาท
ในทำนองเดียวกัน ถ้าเราใช้เงินจำนวนเดียวกับที่ซื้อหุ้นแม่ KBANK เราจะได้ DW ถึง 58,000 หน่วย
จากกรณีนี้ ถ้าเราซื้อ KBANK13C2211A เรากำลังคาดหวังว่าราคาหุ้นแม่อย่าง KBANK จะเพิ่มขึ้นในอนาคต เพื่อที่จะทำให้ DW ตัวที่เราถือหุ้น มีราคาเพิ่มขึ้นตามไปด้วย
โดยปกติแล้วเวลาที่หุ้นแม่หรือหลักทรัพย์อ้างอิง เปลี่ยนแปลงไปนั้น 
ราคาของ DW จะเปลี่ยนแปลงไปมากกว่า ไม่ว่าจะทั้งขาขึ้นหรือขาลง
ซึ่งปัจจัยที่ทำให้ราคาของ DW เปลี่ยนแปลงไปมากกว่าราคาหุ้นแม่ ก็คือ “อัตราคิดทด”
เช่น จากกรณีด้านบน ถ้าอัตราคิดทดของ KBANK13C2211A เท่ากับ 5 เท่า 
หมายความว่า ถ้าหุ้นแม่ขึ้น 1% ราคาของ DW จะเพิ่มขึ้น 5%
ถ้าเราลงทุนในหุ้น KBANK มูลค่า 1,000,000 บาท 
ถ้าหุ้น KBANK ขึ้น 1% เราจะได้กำไร 10,000 บาท
แต่ถ้าลงทุนใน KBANK13C2211A ที่จำนวนเงินเท่ากัน 
เราจะได้กำไรจาก DW จำนวน 50,000 บาท
ในทางกลับกัน หากหุ้น KBANK ปรับตัวลง 1% 
เราก็จะขาดทุนจาก DW มากถึง 5% เช่นกัน
โดยความเสี่ยงของ DW นอกจากการเปลี่ยนแปลงของหุ้นแม่แล้ว ยังเกิดจาก
- การที่ DW มีอายุจำกัด โดยปกติ DW จะมีอายุประมาณ 4-6 เดือนเท่านั้น 
โดยหาก DW ที่มีอายุคงเหลือยิ่งสั้น ส่วนใหญ่แล้วราคาจะมีความผันผวนสูง
- ความเสี่ยงด้านสภาพคล่องของ DW เพื่อให้นักลงทุนสามารถซื้อขาย DW 
ได้อย่างสัมพันธ์กับราคาและปริมาณเสนอซื้อเสนอขายของหลักทรัพย์อ้างอิง
คำถามคือ แล้วถ้าเราถือ DW จนครบอายุจะเกิดอะไรขึ้น ? 
คำตอบคือ เราต้องดูว่า ราคาที่ใช้สิทธิกับราคาหุ้นแม่ที่อ้างอิงนั้น เป็นอย่างไร
โดยถ้าในวันครบกำหนดนั้น
- กรณี Call DW หรือการเก็งกำไรขาขึ้น นักลงทุนจะได้รับเงินส่วนต่างจากผู้ออก DW 
ถ้าราคาปิดหุ้นอ้างอิงมากกว่าราคาใช้สิทธิ
- กรณี Put DW หรือการเก็งกำไรขาลง นักลงทุนจะได้รับเงินส่วนต่างจากผู้ออก DW 
ถ้าราคาปิดหุ้นอ้างอิงน้อยกว่าราคาใช้สิทธิ
นอกเหนือจากกรณีข้างต้นแล้ว DW จะไม่มีมูลค่า นักลงทุนจะไม่ได้รับเงินส่วนต่างใด ๆ 
เนื่องจาก DW มีสถานะเป็น Out of the Money หรือ OTM
 
จากกรณีที่เรามีหุ้น KBANK13C2211A ถ้าวันสุดท้ายของการใช้สิทธิหุ้น KBANK 
ที่เป็นหุ้นอ้างอิงปิดที่ 200 บาท ขณะที่ราคาใช้สิทธิของ DW อยู่ที่ 193 บาท 
โดยมีอัตราใช้สิทธิต่อหน่วย 0.77 หรือ DW จำนวน 13 หน่วยต่อหุ้นแม่ 1 หุ้น
หมายความว่านักลงทุนจะได้เงินส่วนต่างราคา 
คูณกับอัตราใช้สิทธิ และคูณด้วย 58,000 หน่วย คิดเป็นมูลค่าราว 312,620 บาท
อ่านมาถึงตรงนี้ เราน่าจะพอเข้าใจภาพรวมของการลงทุนใน DW ไปบ้างไม่มากก็น้อย
ซึ่งถ้าให้พูดแบบเข้าใจง่าย ๆ คือ DW นั้น สามารถถูกมองได้ว่าเป็นเครื่องมือลงทุน
ที่ให้ผลตอบแทนสูง ใช้เงินลงทุนต่ำเหมือนกัน และเป็นการลงทุนที่มี “ความเสี่ยง” สูง เช่นกัน
แต่ก็มีบางคนอาจจะสงสัยว่า แล้วการลงทุนใน DW นั้น 
เป็นลักษณะของ Zero-sum game หรือเป็นการที่ผู้ชนะจะได้รับผลประโยชน์จากผู้แพ้หรือไม่ ?
โดยปกติแล้ว ผู้ออก DW จะบริหารความเสี่ยงด้วยการซื้อหุ้นอ้างอิง 
ควบคู่ไปกับการซื้อขาย DW ของนักลงทุนในตลาดหุ้น เช่น
ถ้านักลงทุนซื้อ Call DW 
ผู้ออก DW ก็จะทำการซื้อหุ้นอ้างอิงตัวนั้นในกระดาน เพื่อบริหารความเสี่ยงไปด้วย 
ซึ่งถ้าราคาหุ้นแม่ปรับตัวขึ้น กำไรที่นักลงทุนได้จาก DW Call ก็จะมาจากกำไรจากหุ้นอ้างอิงที่ผู้ออก DW ซื้อไว้เพื่อบริหารความเสี่ยง
ในทำนองเดียวกัน เมื่อราคาหุ้นแม่ปรับตัวลง 
ผลขาดทุนที่นักลงทุนขาดทุนจาก Call DW 
ผู้ออก DW ก็จะรับผลขาดทุนจากหุ้นแม่ที่ซื้อไว้ เพื่อบริหารความเสี่ยงเช่นกัน
จะเห็นว่าผลกำไรขาดทุนของนักลงทุนบน DW ที่เกิดจากราคาหุ้นที่ปรับขึ้นหรือลง
จะไม่ส่งผลกระทบต่อผู้ออก DW เพราะผู้ออก DW บริหารความเสี่ยงไว้แล้ว
แต่ผู้ออก DW ก็อาจมีความเสี่ยง ในช่วงที่หลักทรัพย์ที่อ้างอิง ไม่มีสภาพคล่อง เช่นกัน
เพราะเมื่อตลาดไม่มีสภาพคล่อง ผู้ออก DW ก็จะบริหารความเสี่ยงได้ยาก นั่นเอง..
หมายเหตุ: บทความนี้ไม่ได้ชี้นำให้ซื้อหรือขายสินทรัพย์เหล่านี้ การลงทุนมีความเสี่ยง 
โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-